ສະມາຊິກສະພາແຫ່ງຊາດ ຊຸດທີ VIII ປະຈຳເຂດເລືອກຕັ້ງທີ I ລົງມາເຜີຍແຜ່ຜົນສຳເລັດກອງປະຊຸມ ຄ້ັງປະຖົມມະລຶກຂອງ ສະພາແຫ່ງຊາດ ຊຸດທີ VIII ທີ່ ສມປຊ
ໃນວັນທີ 5 ສິງຫາ 2016 ຢູ່ທີ່ສະຖາບັນການເມືອງ ແລະ ການປົກຄອງແຫ່ງຊາດ ໄດ້ເປັນ ກຽດຕ້ອນຮັບ ສະມາຊິກ ສະພາແຫ່ງຊາດ ຊຸດທີ VIII ປະຈຳເຂດເລືອກຕັ້ງທີ I ເຊິ່ງນຳພາຄະນະໂດຍ: ທ່ານ ຮສ ປອ ທອງສະລິດ ມັງໜໍ່ເມກ ກຳມະການສູນກາງພັກ , ສະມາຊິກສະພາແຫ່ງຊາດຊຸດທີ VIII ປະຈຳເຂດເລືອກຕັ້ງທີ I, ເລຂາຄະນະບໍລິຫານງານພັກ, ຫົວໜ້າ ສມປຊ, ພ້ອມດ້ວຍ ທ່ານ ນ ເກດມະນີ ບັນດາສັກ ສະມາຊິກສະພາແຫ່ງຊາດ ຊຸດທີ VIII ປະຈຳເຂດເລືອກຕັ້ງທີ I, ທັງຄວບເປັນສະມາຊິກສະພາປະຊາຊົນ ນະຄອນຫຼວງ ຊຸດທີ I, ປະທານຄະນະກຳມະການ ວັດທະ ນະທຳ-ສັງຄົມ ແລະ ບັນດາເຜົ່າ ສະພາປະຊາຊົນ ນະຄອນຫຼວງ ແລະ ທ່ານ ນ ວາລີ ເວດສະພົງ ສະມາຊິກສະພາແຫ່ງຊາດ ຊຸດທີ VIII, ປະຈຳເຂດເລືອກຕັ້ງທີ I, ຮອງປະທານສະພາການຄ້າ ແລະ ອຸດສາຫະກຳແຫ່ງຊາດລາວ.
ຈຸດປະສົງຂອງການມາພົບປະພະນັກງານ-ລັດຖະກອນ ຄູ-ອາຈານ ສມປຊ ໃນຄັ້ງນີ້ກໍ່ເພື່ອເປັນການເຜີຍແຜ່ຜົນສຳເລັດ ກອງປະຊຸມຄັ້ງປະຖົມມະລຶກຂອງສະພາແຫ່ງຊາດຊຸດທີ VIII ແລະ ຮັບຟັງບັນຫາຕ່າງໆ ກ່ຽວກັບການຈັດຕັ້ງປະຕິບັດລັດຖະທຳມະນູນ, ກົດໝາຍ ແລະ ແຜນພັດທະນາເສດຖະກິດສັງຄົມ, ແຜນງົບ ປະມານຕ່າງໆ ໃຫ້ພະນັກງານ-ລັດຖະກອນທຸກຄົນໄດ້້ຮັບຮູ້, ເຂົ້າໃຈ ແລະ ກຳໄດ້ເນື້ອໃນຈິດໃຈ ກອງປະຊຸມ ພ້ອມດ້ວຍບັນຫາຕ່າງໆ ທີ່ກອງປະຊຸມໄດ້ຮັບຮອງເອົາ ເປັນຕົ້ນໂຄງປະກອບກົງຈັກການຈັດຕັ້ງ ຂອງສະພາ ແຫ່ງຊາດ ແລະ ລັດຖະບານລະບົບອຳນາດລັດ, ແຜນພັດທະນາ ເສດຖະກິດ-ສັງຄົມ ແລະ ອື່ນໆ.
ໃນການເຜີຍແຜ່ຄັ້ງນີ້ ສະມາຊິກສະພາ ແລະ ສະພາປະຊາຊົນ ກໍໄດ້ຜັດປ່ຽນກັນຂຶ້ນເຜີຍແຜ່ ໃນນັ້ນ ທ່ານ ຮສ ປອ ທອງສະລິດ ມັງໜໍ່ເມກ ແລະ ທ່ານ ນ ວາລີ ເວດສະພົງ ໄດ້ນຳສະເໜີເນື້ອໃນຂອງກອງປະຊຸມຄັ້ງປະຖົມມະລຶກຂອງສະພາແຫ່ງຊາດຊຸດທີ VIII ແລະ ທ່ານ ນ ເກດມະນີ ບັນດາສັກ ສະເໜີເນື້ອໃນກອງປະຊຸມຄັ້ງປະຖົມມະລືກຂອງສະພາປະຊາຊົນ ນະຄອນຫຼວງ ຊຸດທີ I. ຫຼັງຈາກນັ້ນ ພະນັກງານ, ຄູ-ອາຈານທີ່ເຂົ້າຮ່ວມຮັບຟັງ ກໍໄດ້ມີຄຳຄິດຄຳເຫັນ ແລະ ຄຳສະເໜີຕໍ່ບັນດາ ທ່ານ ສະມາຊິກສະພາ ເປັນຕົ້ນບັນຫາປະກົດການຫຍໍ້ທໍ້ໃນສັງຄົມ, ບັນຫາເລື່ອງການຊົມໃຊ້ນ້ຳ-ໄຟຟ້າ ແລະ ບັນຫາອື່ນໆທີ່ມີຄວາມ ສົນໃຈ; ຈາກນັ້ນບັນດາ ທ່ານ ສະມາຊິກສະພາ ກໍໄດ້ໃຫ້ຄຳອະທິບາຍຊີ້ແຈງພ້ອມທັງນຳເອົາຄຳຄິດຄຳ ສະເໜີ ດັ່ງກ່າວນັ້ນ ສະເໜີຕໍ່ພາກສ່ວນ ທີ່ກ່ຽວຂ້ອງເພື່ອນຳໄປແກ້ໄຂ.
ຂ່າວ/ພາບ: ຕາອັອດ ແສນທະວີສຸກ